Oudpolisieman en kie weer in hof oor MarikanaGenl.maj. William Mpembe, Gideon van Zyl, Dingaan Madoda en Oupa Pula gedurende ‘n vorige hofverskyning. (Foto: ANA) Die verhoor van die voormalige adjunkhoof van die polisie in Noordwes, genl.maj. William Mpembe, en agt ander polisiebeamptes hervat vandag in die rondgaande hooggeregshof in Mogwase in Noordwes. Die beskuldigdes staan tereg op aanklagte wat verband hou met ŉ skietvoorval op Marikana, naby Rustenburg, kort voor die Marikana-slagting van 16 Augustus in 2012. Mpembe, nou die hoof van veiligheid by ŉ myn in Marikana, word van die moord op Semi Jokanisi, Tembelakhe Mati, ao. Hendrik Tsietsi Monene en ao. Sello Ronnie Lepaauku aangekla. Sy medebeskuldigdes, kol. Salmon Johannes Vermaak (53), konst. Nkosana Mguye (38), ao. Masilo Mogale (49), ao. Katlego Joseph Sekgweleya (39) en Khazamola Phillip Makhubela (49) word verdink van Pumzile Sokhanyile se moord. Vermaak staan ook tereg op aanklagte van dwarsboming van die gereg en die oortreding van die Kommissiewet en is destyds saam met Mpembe borgtog van R5 000 elk toegestaan. Mguye, Mogale, Sekgweleya en Makhubela is op borgtog van R2 000 vrygelaat. Maroela Media het vroeër berig Mpembe word ook saam met Gideon van Zyl, Dingaan Madoda en Oupa Pula van verskeie oortredings aangekla omdat hulle voor die Farlam-kommissie van ondersoek glo leuens vertel het oor die dood van die 60-jarige mynwerker Madisaotsile van Wyk Sagalala. Die kommissie is ingestel om die slagting wat gelei het tot die dood van 34 betogers tydens ŉ onwettige staking by Lonmin se platinummyn by Marikana, te ondersoek. Die staat voer aan die polisielede het versuim om aan te meld dat Sagalala in polisieaanhouding dood is en nie in ŉ hospitaal of op die koppie waar die ander mynwerkers gesterf het nie. Volgens die staat is 30 mynwerkers op die toneel van die betoging dood en nog vier in ŉ hospitaal. Van Zyl, Madoda en Pula is sedertdien op waarskuwing vrygelaat.